Sanger beweer vriendin rand hom aan Mandla “Mampintsha” Maphumulo in die hof. Foto: ANA Die kwaitosanger Mandla “Mampintsha” Maphumolo beweer sy vriendin, Babes Wodumo, is aggressief wanneer sy onder die invloed van alkohol is en dat sy hom al talle kere aangerand het. Mampintsha het Dinsdag in die Pinetown-landdroshof verskyn op aanklag van aanranding en is op borgtog van R2 000 vrygelaat. Hy moet weer op 15 Mei in die hof verskyn. Mampintsha het intussen ŉ klag van aanranding teen Wodumo aanhangig gemaak. Mampintsha het hom aan die polisie oorgegee nadat ŉ video op sosiale media versprei is waarin dit lyk of hy Wodumo aanrand. Volgens Mampintsha het Wodumo hom al voor sy familie aangerand en het hy dit nou vir te lank geduld. Met verwysing na die video het Mampintsha gesê dat Wodumo dronk was en nie eers op haar eie kon staan toe die polisie opgedaag het nie. Volgens Mampintsha het Wodumo hom wakker gemaak deur hom met ŉ skoen op sy mond te slaan. Hy beweer Wodumo het hom uitgelok en dat sy gewelddadig is wanneer sy onder die invloed van alkohol is. Mampintsha en Babes Wodumo. Foto: Instagram